Onderhoof sterf 11 weke ná aanval | Maroela Media
Johan du Toit en sy seun, De Villiers, en vrou, Retha. Foto: Facebook.
Johan du Toit (57), adjunkhoof van die Hoërskool Akasia in die noorde van Pretoria, is Dinsdagoggend in die hospitaal oorlede waar hy die afgelope 11 weke behandeling ontvang het sedert hy deur 'n groep rowers in sy huis oorval is.
Du Toit is op 11 Junie nege keer geskiet nadat hy drie rowers op heter daad in sy huis betrap het. Die voorval het omstreeks 04:00 die Saterdag in die Du Toits se huis in 'n veiligheidskompleks in die noorde van die stad plaasgevind.
Die rowers het toegang tot die huis verkry deur 'n deur met 'n koevoet oop te breek. Die mans het net 'n plasmatelevisie gebuit. Du Toit het glo gedink dis sy seun wat tuiskom waarna hy die rowers op heter daad betrap het.
Johan du Toit en sy dogter, Danita. Foto: Facebook.
Du Toit is ná die voorval in die Eugene Marais-hospitaal opgeneem waar hy tot onlangs onder verdowing was. Hy het Dinsdagoggend aan sy beserings beswyk.
Esmarie de Langen, ook 'n adjunkhoof van Hoërskool Akasia, het Dinsdag aan Maroela Media gesê Du Toit se afsterwe laat 'n groot leemte in die skool.
"Hy was sedert 1990 'n kosbare deel van die skool se bestaan. Hy was 'n vriendelike, rustige, hulpvaardige mens wat altyd tyd gemaak het vir almal wat sy pad sou kruis, hetsy sy kollegas of 'n gr. 8-leerder," het sy gesê.
Die leerders is Dinsdagoggend van sy dood in kennis gestel en word deur onderwysers bygestaan. Die skool sal berading gee aan leerders wat dit verlang.
"Ondanks die slegte nuus is die atmosfeer hier rustig. Skoolverrigtinge gaan normaalweg aan en die rekordeksamen het afgeskop soos beplan."
Sy het gesê die skool sal na verwagting deur die loop van die dag reëlings tref vir 'n gedenkdiens vir Du Toit.
Du Toit se vrou, Retha (55), is ook 'n onderwyseres aan die hoërskool. Hy laat ook sy seun, De Villiers (30), en dogter, Danita (27), agter.
Die polisie kon nie vir kommentaar bereik word om vordering oor die ondersoek na die saak te gee nie.
Akasia misdaad Pretoria
Ons wittes word daaglikes vermoor dan baklei hulle oor flippen hare en ander gemors waars die Valke nou en polisie hulle kan nie meer die inbrekers keer nie hulle moet te veel konsetreer oor goed wat die van belang is nie. Soos skole oppas waar daar baklei word oor hare.STERKTE AAN DIE FAMILIE.
Dit is soooooo jammer. Na al die baklei om te bly lewe. Ek was self in die skool vanaf 1991-1995. My hart gaan uit aan die familie. Weet net dat jul en die hele gemeenskap in gebed gedoen het wat jul kon en God se wil het geskied. Ons het en sal steeds vir julle bid. Tragies!!
Medelye aan die Du Toit gesin.
Waneer gaan die regering maatreêls instel wat misdaad ernstig aanspreek. Tyd dat ons regte voorkeur geniet bo die regte van booswigte.